कहा- बजरंग बली की मूर्ति के सामने अश्लीलता हुई; भाजपा के पूर्व मंत्री भी विरोध में उतरे
Ratlam National Body Building Championship - रतलाम में हुई नेशनल बॉडी बिल्डिंग चैम्पियनशिप को कांग्रेस ने फूहड़ बताया है। कांग्रेस का कहना है कि चैम्पियनशिप के नाम पर भारतीय जनता पार्टी के नेताओं
रतलाम में हुई नेशनल बॉडी बिल्डिंग चैम्पियनशिप को कांग्रेस ने फूहड़ बताया है। कांग्रेस का कहना है कि चैम्पियनशिप के नाम पर भारतीय जनता पार्टी के नेताओं और शहर के महापौर ने सनातन धर्म व संस्कृति का मजाक उड़ाया है। बजरंग बली की मूर्ति के सामने महिला बॉडी बिल्डर ने अश्लील प्रदर्शन किया। इसके विरोध में कांग्रेस ने धान मंडी इलाके में हनुमान चालीसा का पाठ किया। प्रदर्शन में भाजपा सरकार के पूर्व गृहमंत्री हिम्मत कोठारी भी शामिल हुए। कांग्रेस ने कार्यक्रम स्थल विधायक सभागृह को गंगाजल से धाेया। कार्यक्रम को लेकर हिंदू संगठनों ने भी आपत्ति जताई है।
ये है पूरा मामला
विधायक सभागृह में रविवार सुबह 9 से रात 9 बजे तक 13वीं जूनियर मिस्टर इंडिया-2023 प्रतियोगिता आयोजित की गई थी। इसमें महाराष्ट्र, हरियाणा और कर्नाटक की बॉडी बिल्डर सहित करीब 350 पार्टिसिपेंट शामिल हुए। कार्यक्रम की शुरुआत महापौर प्रहलाद पटेल ने कन्या और हनुमान जी की पूजा से की। इसका आयोजन प्रहलाद पटेल ऑर्गेनाइजिंग कमेटी और रतलाम बॉडी बिल्डिंग एसोसिएशन की ओर से किया गया।
चैम्पियनशिप के मंच पर हनुमान जी की मूर्ति रखी हुई थी। महिला बॉडी बिल्डर ने मूर्ति के सामने कॉस्ट्यूम और सैंडल पहनकर पोज दिए। इसका विभिन्न सामाजिक और राजनीतिक संगठनों ने सोशल मीडिया पर विरोध किया। हिंदू जागरण मंच ने महापौर से सार्वजनिक रूप से माफी मांगने की बात कही है।
इस मामले में कांग्रेस की आपत्ति पर बीजेपी प्रवक्ता हितेश वाजपेयी के दिए बयान पर बवाल मच गया है। कांग्रेस ने हितेश वाजपेयी का बॉयकॉट करने का फैसला लिया है। कांग्रेस ने तय किया है कि किसी भी मुद्दे पर टीवी डिबेट्स में कांग्रेस के प्रवक्ता हितेश वाजपेयी के साथ नहीं बैठेंगे। कांग्रेस प्रवक्ता ने कहा कि एमपी बीजेपी के इरादे खतरनाक हैं। पहले रतलाम में हनुमान जी की प्रतिमा के सामने नग्न नृत्य कराया। अश्लीलता की प्रकाष्ठा की। अब भाजपा प्रवक्ता कह रहे हैं कि जो किया बहुत सही किया।
ये कहा बीजेपी प्रवक्ता हितेश वाजपेयी ने...
'कांग्रेसी लोग महिलाओं को कुश्ती करते नहीं देख सकते, महिलाओं को जिमनास्टिक करते नहीं देख सकते, महिलाओं को स्वीमिंग करते नहीं देख सकते, उसमें उनके अंदर का शैतान जाग्रत होता है। उनको कोई भी महिला जो खेल के मैदान हो, देखिए कितनी गंदी नजर से देखते हैं। इनको शर्म नहीं आती। इसी नजर से स्वीमिंग पूल में देखते हैं बेटियां बहनें उतरती हैं हमारी। बहुत ही बेशर्म किस्म के बयान हैं। बॉडी बिल्डिंग को बॉडी बिल्डिंग की नजर से देखा जाना चाहिए। जो उसके कपड़ों से आंकते हैं उनकी सोच पर तरस आता है। निंदनीय और घृणित सोच है कांग्रेसियों की'
कांग्रेस ने कहा- अश्लीलता परोसा जाना शर्मनाक
कांग्रेस नेता पारस सकलेचा का कहना है, रतलाम में हुए इस आयोजन से प्रदेश का सिर शर्म से झुक गया है। आयोजन में अश्लीलता परोसी गई। यह शर्मनाक है। कांग्रेस जिला अध्यक्ष महेंद्र कटारिया ने कहा, जिस तरह के कृत्य किए गए, उससे रतलाम शहर के नागरिक आहत हैं। आयोजकों पर केस किया जाना चाहिए। अन्यथा आंदोलन करेंगे।
पूर्व गृहमंत्री बोले- नारी का सम्मान हो, यह बीजेपी की गाइडलाइन
कांग्रेस के प्रदर्शन शामिल हुए बीजेपी के सीनियर लीडर हिम्मत कोठारी का कहना है, हमारे मुख्यमंत्री और धर्म शास्त्र भी कहते हैं कि नारी का सम्मान होना चाहिए। कहीं भी किसी भी कार्यक्रम में इस तरह की बात होती है तो जिम्मेदारों को रोक देना चाहिए। मुझे जानकारी मिली है कि वहां अच्छा प्रदर्शन नहीं हुआ, लोगों को बुरा लगा। ऐसा प्रदर्शन न हो यह ध्यान हमेशा आयोजक रखें। नारी का सम्मान होना चाहिए, यह हमारी पार्टी और मुख्यमंत्री की गाइडलाइन भी है।
महापौर बोले- इसमें कौन सी गलती हो गई
महापौर प्रहलाद पटेल ने कहा- नगर के एक वरिष्ठ कांग्रेस नेता का कहना था कि सभागार को हम गंगाजल से धोएंगे। पवित्र तो उनकी आत्मा को करना पड़ेगा। उनकी आंखों और उनकी सोच को गंगाजल से धोना पड़ेगा। जो शिक्षक भी रहे, जिन्होंने बच्चों को पढ़ाया, उन्हें एक 54 साल की महिला के अंदर अश्लीलता नजर आ रही है।
पटेल बोले- कार्यक्रम में बाकी सभी लोगों को बॉडी बिल्डर के मसल्स नजर आ रहे थे, लेकिन कुछ चुनिंदा लोगों को अश्लीलता नजर आ रही है। क्या हनुमान जी माताओं और बहनों के देवता नहीं हैं। हनुमान जी के सामने उन्होंने अपने मसल्स का प्रदर्शन किया तो इसमें कौन सी गलती हो गई। भाजपा जिला अध्यक्ष राजेंद्र सिंह लुनेरा ने कहा कि कांग्रेस का तो काम ही विरोध प्रदर्शन करना है।
भाजपा पार्षद और कार्यकर्ताओं ने किया प्रदर्शन
रतलाम बॉडी बिल्डिंग एसोसिएशन से जुड़े भाजपा नेता और कार्यकर्ता औद्योगिक थाने पहुंच गए। सोशल मीडिया पर आयोजन के खिलाफ पोस्ट डालने वालों पर एफआईआर दर्ज करने की मांग की। भाजपा नेताओं का कहना है कि सोशल मीडिया पर धार्मिक भावनाएं भड़काने की पोस्ट डाली गई हैं।
मणिपुर के नीरज सिंह ने जीती चैम्पियनशिप
राष्ट्रीय जूनियर, मास्टर्स, दिव्यांग और महिलाओं की हुई स्पर्धा में देश भर से आए 350 से ज्यादा खिलाड़ियों ने प्रदर्शन किया। इसमें अलग-अलग वजन और ग्रुप में विजेता रहे सभी खिलाड़ियों को पुरस्कृत किया गया। शहर में हुई 13वीं जूनियर मिस्टर इंडिया बॉडी बिल्डिंग स्पर्धा का खिताब मणिपुर के नीरज सिंह ने जीता। अतिथि विधायक चेतन्य कश्यप, महापौर प्रहलाद पटेल सहित अन्य की मौजूदगी में विजेता नीरज को शील्ड व नकद इनाम देकर पुरस्कृत किया गया।